_:n472d1774575b41709f1cce0aff84d08axb0
<http://schema.org/articleBody>
" ΧΑΡΑ ΚΕΦΑΛΙΔΟΥ Βουλευτής Δράμας &amp; Τομεάρχης Παιδείας ΚΙΝΗΜΑ ΑΛΛΑΓΗΣ                                                        Παρασκευή 4 Σεπτεμβρίου 2020   ΕΡΩΤΗΣΗ Προς την Υπουργό Παιδείας &amp; Θρησκευμάτων κ. Ν. Κεραμέως Θέμα: «Δωρεάν χορήγηση βιβλίων και πάσου μετακίνησης στους μαθητές των ιδιωτικών σχολείων» Επανέρχομαι εκ νέου στο θέμα του άδικου αποκλεισμού των μαθητών των ιδιωτικών σχολείων από τη δωρεάν χορήγηση των βιβλίων και του μαθητικού πάσου για την ελεύθερη μετακίνησή τους στα Μέσα Μαζικής Μεταφοράς. Βασική υποχρέωση του Κράτους πρόνοιας είναι η ισότιμη και δίκαιη αντιμετώπιση όλων των πολιτών κάτι που δεν επιτυγχάνεται μέχρι σήμερα στο συγκεκριμένο θέμα. Οι οικογένειες των παιδιών που φοιτούν σε ιδιωτικά σχολεία είναι φορολογούμενοι πολίτες, οι οποίοι πληρώνουν μέσα από τους φόρους τους για την έκδοση των βιβλίων αυτών. Ουσιαστικά όμως επιβαρύνονται δυο φορές για τα σχολικά βιβλία: μέσω της φορολόγησης και μέσω της αγοράς τους στα βιβλιοπωλεία.  Δυστυχώς, υπάρχει μια στρεβλή εικόνα – συνέβαλλε σημαντικά στη δημιουργία της και η ιδεοληπτική τακτική του ΣΥΡΙΖΑ και ειδικά του προκατόχου σας κ. Γαβρόγλου με δηλώσεις του τύπου «τα ιδιωτικά σχολεία αποτελούν παθογένεια που πρέπει να εξαλειφθεί» - ότι οι οικογένειες που επιλέγουν ένα ιδιωτικό σχολείο για να φοιτήσει το παιδί τους ανήκουν στα υψηλά κοινωνικά στρώματα με σημαντική οικονομική ευμάρεια. Η πραγματικότητα όμως είναι τελείως διαφορετική: η πλειονότητα των οικογενειών αυτών ανήκουν στα μικρομεσαία κοινωνικά και οικονομικά στρώματα, ενώ πολλές υφίστανται σημαντικές στερήσεις προκειμένου να μπορέσουν να ανταπεξέλθουν στις οικονομικές τους υποχρεώσεις. Παράλληλα, μεγάλη μερίδα αναγκαστικά εγγράφουν τα παιδιά τους στα ιδιωτικά σχολεία μη έχοντας άλλη εναλλακτική λύση, αφού ορισμένα δημόσια αδυνατούν να καλύψουν τις οικογενειακές τους ανάγκες (π.χ. ωράριο λειτουργίας, ξένες γλώσσες και εξωσχολικές δραστηριότητες, σίτιση κλπ). Ειδικά σήμερα, λόγω της πανδημίας, που έχουν διαμορφωθεί πολύ δύσκολες κοινωνικές και οικονομικές συνθήκες για όλους τους Έλληνες πολίτες, καταθέτουμε για πολλοστή φορά το αίτημά μας για δωρεάν χορήγηση των σχολικών βιβλίων και του μαθητικού πάσου ΚΑΙ στους μαθητές των ιδιωτικών σχολείων. Μια τέτοια πρωτοβουλία είναι άμεσα υλοποιήσιμη, ενώ παράλληλα είναι ηθικά και πολιτικά δίκαιη. Εξ άλλου μετά την ενοποίηση του ΟΕΔΒ και του Διόφαντος και τη δημιουργία του ενιαίου σύγχρονου φορέα ΙΤΥΕ Διόφαντος, που έγινε επί υπουργίας Άννας Διαμαντοπούλου και κυβέρνησης ΠΑΣΟΚ, το κόστος παραγωγής, φύλαξης και διανομής των σχολικών βιβλίων μειώθηκε κατά 30%. Όλες οι επόμενες πολιτικές ηγεσίες του Υπουργείου Παιδείας χρησιμοποιούν - και σωστά -  τη νέα δομή που με μικρότερο κόστος και έγκαιρα στέλνει τα βιβλία στα σχολεία, πριν την έναρξη της σχολικής χρονιάς.  Στην πρόσφατη (25.08.20) κοινή συνεδρίαση των Επιτροπών Κοινωνικών και Μορφωτικών Υποθέσεων που πραγματοποιήθηκε προκειμένου να ενημερωθούμε για το άνοιγμα των σχολείων εν μέσω πανδημίας σας προτείναμε τη δωρεάν χορήγηση μασκών στους εκπαιδευτικούς και τους μαθητές των ιδιωτικών σχολείων. Απάντηση δεν λάβαμε. Εσείς δεν ακούσατε. Ευτυχώς άκουσε την πρότασή μας και την υιοθέτησε ο Υπουργός Εσωτερικών κ. Τ. Θεοδωρικάκος, αντιλαμβανόμενος το αυτονόητο του αιτήματος. Έδειξε την απαιτούμενη ευαισθησία και δρομολόγησε τη δωρεάν χορήγηση μασκών και αντισηπτικών ΚΑΙ στα ιδιωτικά σχολεία. «Είναι θέμα δημόσιας υγείας. Όλοι οι πολίτες φορολογούνται σε οποιοδήποτε σχολείο κι αν πηγαίνουν τα παιδιά τους και όλοι πρέπει να έχουν δικαίωμα για τη δημόσια υγεία», δήλωσε σε συνέντευξή του σε τηλεοπτικό σταθμό. Αναμένουμε την προτροπή του Υπουργού Εσωτερικών να την υιοθετήσετε κι εσείς υλοποιώντας την πρότασή μας γιατί η χορήγηση βιβλίων και πάσου μετακίνησης στους ίδιους μαθητές είναι θέμα Παιδείας, ισονομίας και κοινωνικής ισότητας.  Κατόπιν των ανωτέρω ερωτάται η αρμόδια Υπουργός: 1. Τι προτίθεστε να πράξετε και σε ποιες άμεσες ενέργειες θα προβείτε για να αποκατασταθεί η προαναφερόμενη αδικαιολόγητη αδικία εις βάρος των μαθητών των ιδιωτικών σχολείων; 2. Είναι έτοιμο το Υπουργείο να υιοθετήσει την πρότασή μας για δωρεάν χορήγηση των σχολικών βιβλίων και του μαθητικού πάσου ΚΑΙ στους μαθητές των ιδιωτικών σχολείων;    Η Ερωτώσα βουλευτής   Χαρά Κεφαλίδου  "
<https://sis.edu.gr/gr/announcements-greek/item/663-erotisi-xaras-kefalidou-gia-dorean-vivlia-kai-paso-stous-mathites-ton-idiotikon-sxoleion>